Komisijos reglamentas (EB) Nr. 69/2004
2004 m. sausio 15 d.
leidžianti taikyti nuostatas, nukrypstančias nuo tam tikrų Tarybos direktyvos 1999/105/EB nuostatų dėl prekybos iš tam tikros sėklinės bazės išauginta miško dauginamąja medžiaga
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 22 d. Tarybos direktyvą 1999/105/EB dėl prekybos miško dauginamąją medžiaga [1], ypač į jos 6 straipsnio 7 dalį,
kadangi:
(1) pagal Direktyvą 1999/105/EB miško dauginamoji medžiaga, kuria bus prekiaujama, turi būti išauginta iš sėklinės bazės, atitinkančios tos direktyvos prieduose nustatytus reikalavimus,
(2) Parduodama miško dauginamoji medžiaga, išauginta iš patvirtintos sėklinės bazės, gali būti kelių kategorijų, įskaitant kategoriją "Atitinkanti (kokybės) reikalavimus".
(3) Rūšių, kurioms anksčiau nebuvo taikoma Tarybos direktyva 66/401/EEB [2], tam tikra sėklinė bazė, iš kurios auginama miško dauginamoji medžiaga, kuri neatitinka visų Direktyvos 1999/105/EB reikalavimų, negali atitikti šių reikalavimų per protingą laikotarpį dėl ilgo gyvavimo ciklo.
(4) Siekiant išvengti dauginamosios medžiagos gavybai skirtos sėklinės bazės trūkumo, nustatytą laikotarpį laikantis konkrečių sąlygų reikėtų leisti taikyti leidžiančias nukrypti nuostatas.
(5) Šiame reglamente numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
1. Šis reglamentas taikomas Pinus pinaster Ait. sėklinei bazei, atitinkančiai Direktyvos 1999/105/EB reikalavimus, išskyrus tos direktyvos IV priedo 1 punkto c papunktį.
2. Kai dauginamoji medžiaga yra išauginta iš 1 dalyje minimos rūšies sėklinės bazės, valstybės narės gali leisti prekiauti tokia dauginamąja medžiaga, priskiriama kategorijai "Atitinkanti (kokybės) reikalavimus".
Šiame reglamente taikomi Direktyvos 1999/105/EB 2 straipsnyje numatyti sąvokų "sėklinė bazė", "dauginamoji medžiaga", "atitinkanti (kokybės) reikalavimus" ir "oficiali įstaiga" apibrėžimai.
2 straipsnis
1. Valstybės narės praneša Komisijai ir kitoms valstybėms narėms apie sėklinę medžiagą, kuri patvirtinama miško dauginamosios medžiagos gavybai pagal šį reglamentą.
2. Direktyvos 1999/105/EB 10 straipsnyje minimos patvirtintos sėklinės bazės nacionaliniame sąraše nurodoma, kad ši sėklinė medžiaga neatitinka visų tos direktyvos reikalavimų įrašant "Direktyvos 1999/105/EB 6 straipsnio 7 dalis".
3. Direktyvos 1999/105/EB 11 straipsnyje minimos miško dauginamosios medžiagos gavybai skirtos patvirtintos sėklinės bazės Bendrijos sąraše nurodoma, kad ši sėklinė medžiaga neatitinka visų tos direktyvos reikalavimų įrašant "Direktyvos 1999/105/EB 6 straipsnio 7 dalis".
4. Direktyvos 1999/105/EB 12 straipsnio pirmojoje įtraukoje minimame pagrindiniame sertifikate nurodoma, kad ši sėklinė medžiaga neatitinka visų tos direktyvos reikalavimų įrašant "Direktyvos 1999/105/EB 6 straipsnio 7 dalis". Išsami informacija yra nustatyta šio reglamento priede.
3 straipsnis
Parduodant iš pagal 1 straipsnį leidžiamos sėklinės bazės išaugintą miško dauginamąją medžiagą, Direktyvos 1999/105/EB 14 straipsnio 1 dalyje nurodytoje tiekėjo etikėje arba kituose dokumentuose nurodoma, kad "Medžiaga atitinka Komisijos reglamente (EB) Nr. 69/2004 numatytus reikalavimus".
4 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis nustoja galioti praėjus 15 metų nuo jo įsigaliojimo.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2004 m. sausio 15 d.